Virallinen lehti nro C 166 , 03/07/1995 s. 0123



B4-0858/95 Päätöslauselma työkomennuksista palvelusten suorittamisen yhteydessä Euroopan parlamentti, joka - ottaa huomioon vuoden 1989 sosiaalisen toimintaohjelman (KOM(89)0568), - ottaa huomioon komission ehdotuksen työkomennuksista palvelusten suorittamisen yhteydessä (KOM(91)0230) ((EYVL C 225, 30.8.1991, s. 6)), - ottaa huomioon 15. helmikuuta 1993 ensimmäisessä käsittelyssä antamansa lausunnon ((EYVL C 72, 15.3.1993, s. 85)), - ottaa huomioon komission tarkistetun ehdotuksen (KOM(93)0225), A. ottaa huomioon, että palvelusten suorittamisen vuoksi annettaviin työkomennuksiin sovellettavien työehtosäännösten määrittely yhteisön sisällä on olennainen osa yhteismarkkinoiden sosiaalista ulottuvuutta, B. ottaa huomioon, että jäsenvaltioissa voimassa olevat työehdot poikkeavat toisistaan, joten työntekijät voivat joutua kärsimään epätasapuolisesta kilpailusta, jos työkomennuksella olevien työntekijöiden palkkojen ja työolojen taso on heikompi kuin työn suorittamispaikalla palkattujen työntekijöiden vastaavat ehdot, C. katsoo, että parlamentti on toistuvasti vakuuttanut pitävänsä tärkeänä mahdollisuutta vaikuttaa asiaan yhteisön lainsäädännön avulla, D. ottaa huomioon, että OECD:n työllisyyttä koskevan kertomuksen («Employment Outlook 1994") mukaan työehtojen huonontaminen ei edistä paremman taloudellisen tuloksen saavuttamista eikä työpaikkojen luomista, vaan että vaikutus on päinvastainen; E. ottaa huomioon, että kaikki ratkaisut, joissa paikallisia työehtosäännöksiä ei sovelleta työkomennuksen alkamispäivästä lähtien, ovat raskas byrokraattinen rasite kansallisille viranomaisille, jotka vastaavat työmatkojen keston, niihin osallistuneiden henkilöryhmien kokoonpanon ja muiden tosiasioiden tarkistamisesta; F. ottaa huomioon, että useiden neuvoston puheenjohtajuuksien aikana on korostettu aiheen tärkeyttä, kuitenkaan pääsemättä asiasta sopimukseen, G. ottaa huomioon, että Euroopan parlamentti on osaltaan vastuussa tästä ehdotuksesta direktiiviksi, koska asiaan tästä lähtien sovelletaan yhteispäätösmenettelyä; 1. Pyytää neuvostoa sopimaan, että työkomennuksella olevien työntekijöiden palkoista ja lomista säädetään lex locis -periaatteen mukaisesti; 2. Kehottaa komissiota laatimaan rakentavan kompromissiehdotuksen enintään kuukauden pituisen määräajan loppuun mennessä, jotta neuvostossa voidaan tehdä päätös määräenemmistöllä; 3. Kehottaa jäsenvaltioita toimimaan neuvostossa ennen kaikkea yhteisen etunsa edistämiseksi eikä korostamaan keskinäisiä erojaan; 4. Toivoo, että yhteispäätösmenettelyn mukaisesti neuvosto ja komissio huolehtisivat entistä paremmin siitä, että parlamentin ehdottamat tarkistukset huomioidaan entistä paremmin niiden kannanotoissa; 5. Pyytää neuvostoa viimein laatimaan yhteisen kannan työkomennuksista palvelusten suorittamisen vuoksi seuraavassa sosiaaliasioiden neuvostossa; 6. Korostaa jälleen olevansa huolestunut sosiaalialan lukkiutuneesta tilanteesta Euroopan unionin tasolla, joka on seurausta siitä, että alan lainsäädäntöä koskevia asiakirjoja on odottamassa neuvoston käsittelyä, että komissio pidättäytyy edistämästä pöytäkirjan soveltamista, sekä uuden sosiaalisen toimintaohjelman sisällön heikkoudesta - siinä ei esitetä vaatimusta sosiaalialan lainsäädännön uudistamisesta Euroopassa; 7. Pyytää puhemiestään välittämään tämän päätöslauselman neuvostolle ja komissiolle.